જ્ઞાતિના ફંક્શનોમાં સફળ ઉદ્યોગપતિ કે કરોડપતિને અતિથિવિશેષ તરીકે બોલાવ્યા હોય છે. એમનો બાયોડેટા એડવાન્સમાં મગાવ્યો હોય, એમાંથી ટૂંકું કરી આ વિશિષ્ઠ પ્રતિભાનો પરિચય કરાવવામાં આવે. પણ જો આપણે પોતાનો પરિચય કરાવવો હોય, એટલે કે પોતાના વખાણ કરવા હોય, તો પોતાનો બાયોડેટા મગાવવો પડતો નથી. એમાં તો જે ન કર્યું હોય એ પણ આપણને યાદ હોય. સાઉથની કોઈ યન્ના યુનિવર્સિટીમાંથી ડિગ્રી ખરીદી હોય તે પણ યાદ હોય, ભલે જાહેરમાં કહીએ નહીં. કવિ સંમેલનોમાં જાવ તો પણ આ જ હાલ હોય. સંચાલક કવિના કવિત્વ વિષે ખૂબ હવા ભરે પણ આપણને કાર્યક્રમના અંતે ખબર પડે કે આ કવિની કવિતા કરતાં સંચાલકનું માર્કેટિંગ મહાન હતું. પણ વખાણ કરવાની સ્પેશિયલ ટ્રેનિંગ ન લીધી હોય એવા સંચાલકના હવાલે ચડવા કરતાં પોતાની જાતે વખાણ કરવા બહેતર રહે.